
Z A P I S N I K
s  2. sjednice Vijeća Mjesnog odbora HRELIĆ,
održane dana 07. srpnja 2021.
u objektu mjesne samouprave Ul. Svetog Mateja 93,
s početkom u 18,00 sati



NAZOČNI ČLANOVI VIJEĆA:
Marina Havidić, Danijela Krpan, Zrinka Kunić, Miljenka Plazonić Bogdan.

NENAZOČNI ČLANOVI VIJEĆA:
Denis Magličić

Predsjedava: Miljenka Plazonić Bogdan, predsjednica Vijeća.

Zapisnik vodi: Zrinka Kunić

	Predsjednica konstatira da je nazočno 4 od ukupno 5 članova Vijeća, što znači da Vijeće može pravovaljano odlučivati, te otvara 2. sjednicu Vijeća Mjesnog odbora.

USVAJANJE ZAPISNIKA

	Bez rasprave,  jednoglasno (4 „za“) , Vijeće prihvaća tekst zapisnika 1. (konstituirajuće) sjednice Vijeća, održane 24.6.2021.

USVAJANJE DNEVNOG REDA

Na prijedlog predsjednice, Vijeće jednoglasno utvrđuje



 DNEVNI RED:


Polaganje prisege – Denis Magličić
Međusobno upoznavanje novog saziva VMO Hrelić
Financijski plan Mjesnog odbora Hrelić za 2021., informacija
Prijedlog prioriteta Plana komunalnih aktivnosti Gradske četvrti Novi Zagreb – istok za 2021., informacija
Korištenje prostora VMO Hrelić, informacija
Razgovor o započetim projektima i aktivnostima
Problemi vezani uz postavljene stupiće
Prerijetko održavanje zelenih površina (dječji park u Gomboševoj ulici)
Status aktivnosti vezanih uz uklanjanje svinjogojskih farmi u Jakuševcu
Dogovor o rasporedu dežurstava i sjednica te komunikaciji s građanima (uklanjanje zaostalih letaka i stavljanje aktualnih informacija s ciljem boljeg informiranja i uključivanja građana)
Informacija o dobivenim odgovorima u razdoblju između dva saziva VMO Hrelić
Postava putokaznih oznaka naselja sa nazivom HRELIĆ
Premještanje vertikalne signalizacije u Gomboševoj ulici kod kbr. 34
Zamjena postojeće nadstrešnice na autobusnom stajalištu Hrelić, linije 220
Pitanja, prijedlozi i obavijesti



Ad 1. Polaganje prisege – Denis Magličić	
Obzirom da se do početka rada po ovoj točki dnevnog reda izabrani vijećnik gosp. Denis Magličić (HZD-HSLS-HSU) nije pojavio na sjednici, Vijeće ovu točku skida s dnevnog reda.


Ad.2. Međusobno upoznavanje novog saziva VMO Hrelić

Budući da se novoizabrano Vijeće sastoji od članova koji se međusobno ne poznaju, a radi ugodnije, efikasnije i tolerantnije suradnje tijekom ovog mandata, predsjednica Vijeća predložila je kratko međusobno upoznavanje članova Vijeća. 

Svaka vijećnica predstavila se te ostale vijećnice upoznala sa svojim privatnim i profesionalnim životom. Gospođa Marina Havidić koja je bila članica Vijeća u posljednja dva mandata donijela je informativni primjerak brošure s rezultatima dosadašnjeg rada Vijeća. 

Sve vijećnice složile su se da je prethodni saziv Vijeća u dosadašnjem radu puno učinio za Mjesni odbor Hrelić te su zajednički zaključile da postoji volja da se nastavi s radom za dobrobit svih građana Hrelića. Vijeće se nada da će u ovom mandatu moći više uključiti građane u odluke i to činiti sustavno. 

Upoznavanje je informativnog karaktera te se ne donosi zaključak.  

Ad 3. Financijski plan Mjesnog odbora Hrelić za 2021., informacija

Vijeće konstatira da financijski plan Mjesnog odbora Hrelić za 2021. predviđa sredstva u iznosu 772.773,00 kn koja se troše planski na usluge tekućeg investicijskog održavanja (ceste, održavanje javnih zelenih površina, čistoća, Zrinjevac…), odnosno male komunalne akcije.

Ova točka dnevnog reda informativnog je karaktera te se ne donosi zaključak. 

Ad 4. Prijedlog prioriteta Plana komunalnih aktivnosti Gradske četvrti Novi Zagreb – istok za 2021., informacija

Dnevnim redom predviđeno je i informiranje o započetim projektima i aktivnostima (točka 6.), te je jednoglasno odlučeno da se pod 6. točkom objedini rasprava o obojem.

Ad 5.   Korištenje prostora VMO Hrelić, informacija

Vijeće je dobilo tablicu u kojoj piše da samo stranka BM 365 koristi prostor VMO Hrelić, iz čega proizlazi da ostali korisnici nisu pravovremeno zatražili odobrenja za korištenje. Ono što nigdje nije evidentirano jest da Mjesni odbor Hrelić dijeli ured sa HDZ-om, što je činjenično stanje. Radi se o maloj prostoriji u koju se ulazi iz male dvorane, a u kojoj se na pola metra razmaka nalaze stolovi i informatička oprema u vlasništvu VMO i HDZ-a. 

Vijeće je već u nekoliko navrata tražilo vlastiti ured koji neće dijeliti ni sa kime, a pogotovo sa nekom političkom strankom, te će na istom ponovno inzistirati. 

Javio se problem s ključevima - predsjednica Vijeća pri traženju ključeva prostorija VMO nije dobila sve ranije predane ključeve, rečeno joj je da ih je nemoguće naći. Vijećnica koja je sudjelovala i u bivšem sazivu potvrdila je da su od prošle garniture Vijeća svi ključevi predani u jednoj kuverti, no njih je sada nemoguće pronaći. Trenutno je predsjednica Vijeća u posjedu jednog seta  ključeva prostorija VMO Hrelić i u procesu je izrada ključeva za sve članove Vijeća. 
 
Nakon rasprave, Vijeće JEDNOGLASNO donosi


Z A K LJ U Č A K
o korištenju prostora VMO Hrelić


Vijeće Mjesnog odbora Hrelić raspravljalo je problemu korištenja prostora VMO Hrelić.

Vijeće Mjesnog odbora Hrelić traži vlastiti prostor, uz malu dvoranu koja se koristi za sjednice i manje skupove, koji će biti dodijeljen Mjesnom odboru na isključivo korištenje, u kojemu će moći držati svoju informatičku opremu (računalo, telefon), arhivu te održavati dežurstva. 

Vijeće Mjesnog odbora Hrelić traži da stranka HDZ izađe iz ureda koji je dodijeljen VMO Hrelić.

Vijeće traži da se pronađu svi ključevi prostora VMO Hrelić koji su predani referentima te da se u doglednom roku promijene brave na navedenim prostorijama. 

Ovaj zaključak dostavlja se Vijeću Gradske četvrti Novi Zagreb – istok i Gradskom uredu za mjesnu samoupravu.


Ad 6. Razgovor o započetim projektima i aktivnostima

Vijećnica Marina Havidić uputila je članice Vijeća o dosadašnjim i započetim projektima i aktivnostima. Paralelno je uspoređivano izneseno s onime što je građanima dostupno na mrežnim stranicama Grada. 

Na mrežnim stranicama Grada dostupne su informacije o projektima koji su u planu do kraja 2021. godine i za koje su već izrađeni troškovnici. Radi se o projektima:
uređivanje kolnika u Havidićevoj ulici (cijela ulica) 
uređivanje nogostupa u Hrelićkoj ulici (kod br. 78, na križanju s Havidićevom ulicom)
uređivanje Hrelićkog prolaza (asfaltiranje kolnika te postavljanje kanalica)
uređivanje kolnika u ulici Jurja Denzlera (br. 27-79)
izgradnja nogostupa u ulici Dedovići (južna strana)

Od projekata u planu tu su još i uređivanje parka i šetnjice Starog sajmišta. Napravljen je projekt na višemilijunski iznos, no zbog zemljišta u vlasništvu HŽ-a i Vodoprivrede, a koje je u planu urediti kao sportsko igralište, park i šetnicu s biciklističkom stazom, za projekt je dosad izrađen samo projektni nacrt koji nije dostupan vijećnicama. Projekt Staro sajmište zamišljen je kao središnji trg Hrelića sa nadstrešnicom za razna kulturna događanja. Ono što je dogovoreno između HŽ-a i Grada jest da HŽ daje navedeno zemljište na korištenje Gradu za 1kn godišnje. Ovaj projekt proteže se već kroz dva mandata VMO-a Hrelić. 

Javna rasvjeta - traženo je postavljanje 4 rasvjetna stupa u prolazu između ulice J. Denzlera i J. Seissla te 2 rasvjetna stupa u parku za pse. 


Vijeće JEDNOGLASNO donosi


Z A K LJ U Č A K
o započetim projektima i aktivnostima

Vijeće Mjesnog odbora Hrelić raspravljalo je o započetim projektima i aktivnostima.

Vijeće Mjesnog odbora Hrelić traži od Vijeća Gradske četvrti Novi Zagreb – istok informaciju o statusu akcija iz Plana komunalnih aktivnosti za 2021.

Vijeće će od Gradskog ureda za mjesnu samoupravu tražiti na uvid projektni nacrt Starog sajmišta, kako bi ga se revidiralo te eventualno prilagodilo (npr. dodavanje senzoričkog igrališta za djecu s posebnim potrebama) za prijavu za sufinanciranje iz EU fondova. 

Ovaj zaključak dostavlja se Vijeću Gradske četvrti Novi Zagreb – istok i Gradskom uredu za mjesnu samoupravu.

Ad.7. Problemi vezani uz postavljene stupiće i drugi prometni problemi

Vijeće je u razdoblju prenošenja ovlasti dobilo dva e-maila građana vezana uz postavljene stupiće u ulici J. Denzlera kbr. 77 i 79 te na križanju Siesslove i Denzlerove ulice.

Građani traže uklanjanje četiri postavljena stupića na nogostupu ispred kuća na kbr. 77 i 79 jer nemaju gdje parkirati osobna vozila, a ostali građani parkiraju se ispred njihove garaže pa stanari nemaju pristup vlastitoj garaži. Radi se o osobama otežanog kretanja (stariji građanin na štakama, dijete u kolicima, trudnica). Građani prethodno nisu bili obaviješteni o planu postavljanja stupića na javne površine u ulici (nogostup). 

Drugi e-mail odnosi se na postavljene stupiće na križanju Siesslove i Denzlerove ulice koji onemogućavaju pristup privatnoj parceli. Radi se o stupićima postavljenim sa zapadne strane malog oktogona kod caffe bara Lupo. Traže uklanjanje jednog dijela stupića u Denzlerovoj ulici te denivelaciju nogostupa (u drugoj fazi) kako bi se na privatnoj parceli mogla napraviti dodatna parkirna mjesta. O akciji postavljanja stupića nisu bili obaviješteni. Građanin je upit poslao na još nekoliko gradskih adresa i u međuvremenu dobio odgovor Gradskog ureda za graditeljstvo. 

Postavljanje stupića dio je napravljene prometne studije za sigurnost prometa i pješaka i po njoj je provedeno njihovo postavljanje, no stanari nisu dobili uvid u izrađenu prometnu studiju.

Treći problem tiče se raskrižja u Hrelićkoj ulici (s Hrelićkom zavrtnicom kod Mirnog kutića). Građani se žale da je trenutno jednosmjerna ulica postavljena u krivom smjeru te da je nepregledan izlaz iz prolaza u smjeru sjever-jug na Hrelićku ulicu u smjeru istok-zapad. Vijeće konstatira da je ovo rješenje napravljeno u skladu s prometnom studijom, sva vertikalna prometna signalizacija je prisutna, uključujući prometno ogledalo za sigurniji pregled prometnice na koju se vozila uključuju. No s obzirom na upit građana Vijeće smatra da je potrebno da prometni redar izađe na teren i da svoje mišljenje o potrebi izmjena. 

Vijeće će građanima odgovoriti na e-mailove te sugerirati da se obrate Zagrebačkim cestama odnosno Gradskom uredu za prostorno uređenje, izgradnju Grada, graditeljstvo, komunalne poslove i promet – Sektoru za promet za uklanjanje stupića.

Vijeće JEDNOGLASNO donosi

Z A K LJ U Č A K
o problemima vezanim uz postavljanje stupića

Vijeće je raspravljalo o problemima vezanim uz postavljanje stupića.

Vijeće zaključuje da postavljanje stupića u Denzlerovoj i Seisslovoj ulici nije riješilo problem sigurnosti prometa i pješaka budući da se osobna vozila i dalje parkiraju na prometnicu te da je samo dodatno ukazalo na postojeći problem.

Vijeće zaključuje da je potrebno napraviti sveobuhvatnu prometnu studiju za područje Hrelića koja će dugoročno riješiti probleme sigurnosti u prometu, sigurnosti pješaka te nedovoljnog broja parkirnog mjesta.

Vijeće traži izlazak prometnog redara na teren na raskrižje Hrelićke ulice i Hrelićke zavrtnice te dodatnu procjenu sigurnosti prometa s obzirom na izlaz iz jednosmjerne ulice na glavnu prometnicu. 

Vijeće kao glavni prioritet stavlja hitno mapiranje javnih površina Hrelića koje mogu biti prenamijenjene za potrebe novih parkirnih mjesta.

Vijeće će ubuduće inzistirati na boljem uključivanju građana u točke dnevnog reda koje se tiču područja na kojemu žive te upućivanju u buduće izrađene studije prije njihove realizacije kako bi se izbjegle situacije žalbi nakon samog izvođenja te radi konstruktivnije javne rasprave svih uključenih strana.

Ovaj zaključak dostavlja se Vijeću Gradske četvrti Novi Zagreb – istok, Gradskom uredu za prostorno uređenje, izgradnju Grada, graditeljstvo, komunalne poslove  i promet i Gradskom uredu za mjesnu samoupravu.


Ad.8. Prerijetko održavanje zelenih površina (dječji park u Gomboševoj ulici)

Vijeće je dobilo e-mail s fotografijama građana kako sami kose dječji park u Gomboševoj (javna površina) s napomenom da im nije teško sudjelovati u uređenju javnih površina, no da je to zadatak Zrinjevca te traže češću košnju trave u dječjem parku te na zelenoj površini izvan ograde dječjeg parka. 

Problem prerijetkog održavanja zelenih površina šireg je opsega i tiče se cijelog prostora Hrelića. Vijeće je informativno upućeno u način održavanja zelenih površina od strane gđe. Havidić, prema kojemu postoji određen broj godišnjih košnji trave i orezivanja stabala te smatra da je taj plan potrebno detaljno dobiti na uvid i revidirati kako se ne bi događale situacije da javne zelene površine zarastu u razdobljima pojačanih oborina. 

Vijeće JEDNOGLASNO donosi

Z A K LJ U Č A K
o prerijetkom održavanju zelenih površina 

[bookmark: _GoBack]Vijeće je raspravljalo o prerijetkom održavanju zelenih površina, uključujući dječji park u Gomboševoj ulici.

Vijeće traži češće održavanje zelenih površina na prostoru cijelog Hrelića te da se broj košnji ne određuje na godišnjoj razini, već po potrebi te shodno tome traži sastanak sa odgovornim osobama u Zrinjevcu kako bi se isto dogovorilo u skladu sa potrebama. 

Ovaj zaključak dostavlja se Vijeću Gradske četvrti Novi Zagreb - istok, Podružnici Zrinjevac i Gradskom uredu za mjesnu samoupravu.



Ad.9 Status aktivnosti vezanih uz uklanjanje svinjogojskih farmi u Jakuševcu

Vijeće je po preuzimanju ovlasti upućeno u probleme oko uklanjanja svinjogojskih farmi u Jakuševcu. 

Smrad koji se širi sa svinjogojskih farmi utječe na kvalitetu života svih građana Hrelića, kao i građana okolnih mjesnih odbora. Svi mjesni odbori zahvaćeni ovim problemom i dalje će surađivati kako bi se aktivnosti vezane uz uklanjanje svinjogojskih farmi u Jakuševcu provele do kraja 2021. godine. Predsjednica Vijeća je informirala vijećnike o informacijama sa sastanka koje je VGČ NZ - istok organiziralo s Gradskim uredom za poljoprivredu i šumarstvo i komunalnim redarom zaduženim za problem svinja u Jakuševcu. Od početka godine, kad ih je bilo 38, do sastanka koji je održan početkom  7. mjeseca zatvoreno je više od polovice svinjskih farmi. Komunalni redar odgovorno tvrdi da će nastavkom dosadašnjeg postupanja svinjara gotovo sve svinjske farme biti zatvorene do kraja ove godine i da u ovom trenutku nije moguće ubrzati sam proces zatvaranja svinjskih farmi (uz detaljna pojašnjenja) - čak ni pod prijetnjom sankcijama, financijskim sankcijama ili provedbom najinvazivnijih zakonskih mjera prisilnog otuđenja i transporta životinja  što bi dovelo do vrlo izglednog sukoba, što fizičkog što sudskog, između vlasnika svinja i Grada Zagreba, pri čemu Grad Zagreb u ovom trenutku nema mogućnosti skrbiti i transportirati više od 900 svinja s područja Jakuševca. Stoga je važno da pažnja VGČ i dalje bude na ovoj temi kroz kontinuiranu komunikaciju s komunalnim redarstvom, te da se inzistira da se dalje bez odlaganja već predviđenim koracima do kraja godine ovaj problem riješi. Također je važno točno i kontinuirano obavještavati građane o statusu procesa zatvaranja farmi.

Vijeće JEDNOGLASNO donosi

Z A K LJ U Č A K
o statusu aktivnosti vezanih uz uklanjanje svinjogojskih farmi u Jakuševcu

Vijeće traži da problemi vezani uz uklanjanje svinjogojskih farmi u Jakuševcu ostanu glavni prioritet za rješavanje i informiranje građana na razini svih zahvaćenih Mjesnih odbora, kao i Gradske četvrti Novi Zagreb – istok, do rješavanja problema. 

Ovaj zaključak dostavlja se Vijeću Gradske četvrti Novi Zagreb – istok.

Ad. 10. Dogovor o rasporedu dežurstava i sjednica te komunikaciji s građanima (uklanjanje zaostalih letaka i stavljanje aktualnih informacija s ciljem boljeg informiranja i uključivanja građana)

Iduća sjednica VMO Hrelić planirana je za sredinu kolovoza. Vijeće se složilo da će ubuduće unaprijed odrediti datume održavanja sjednica VMO (stalni termin u mjesecu), osim u hitnim, izvanrednim situacijama.

Na idućoj sjednici VMO će dogovoriti raspored i način dežurstava i buduću komunikaciju s građanima te stavljanje aktualnih informacija o radu VMO. 

Nakon sjednice očišćene su sve oglasne ploče u Hreliću (zaostali letci).

Ova točka dnevnog reda informativnog je karaktera te se ne donosi zaključak. 

Ad. 11 Informacija o dobivenim odgovorima u razdoblju između dva saziva VMO Hrelić
Postava putokaznih oznaka naselja s nazivom HRELIĆ
Premještanje vertikalne signalizacije u Gomboševoj ulici kod kbr. 34
Zamjena postojeće nadstrešnice na autobusnom stajalištu Hrelić, linije 220

Postava putkaznih oznaka naselja s nazivom HRELIĆ - Vijeće je tražilo postavljanje putokaznih oznaka naselja s nazivom HRELIĆ na nekoliko lokacija (na raskrižju između Dugava i Sloboštine te na ulazu sa Sarajevske ulice). Na ovaj upit Vijeću je dostavljena odbijenica u kojoj piše da odlukom o naseljima u Gradu Zagrebu Hrelić nije upisan kao naselje. 

Hrelić je naselje koje datira iz 13. stoljeća, no jedino nije evidentirano kao formalno naselje te je jedini prostor koji ima svoj Mjesni odbor, a ne radi se o naselju, već kao dio naselja Dugave te se tako nalazi u specifičnoj situaciji. 

Premještanje vertikalne signalizacije u Gomboševoj ulici kod kbr. 34 - prilikom izrade prometne studije, taj dio Gomboševe ulice određen je da bude jednosmjerna ulica. Nekim stanarima nije odgovaralo da ulica bude jednosmjerna jer su građani navikli ondje parkirati. Navedena zgrada u Gomboševoj ulici ima parking sa zapadne strane zgrade, a ulica s istočne zgrade jednim je dijelom požarni put koji mora ostati prohodan, a ne zakrčen parkiranim vozilima te je stoga prometna studija odredila da će ta ulica biti jednosmjerna i to je tako uređeno. Ovaj zahtjev građana zato je odbijen. 

Zamjena postojeće nadstrešnice na autobusnom stajalištu Hrelić, linije 220 - Vijeće je tražilo zamjenu nadstrešnice na autobusnom stajalištu koje je formalo pod ingerencijom Mjesnog odbora Dugave, no smatra da je zamjena potrebna zbog razloga što se velik broj građana Hrelića služi navedenim autobusnim stajalištem (Hrelić kao takav nema autobusno stajalište).  Postavljanjem nove nadstrešnice ne bi bilo potrebe ni za postavljanjem dodatne javne rasvjete budući da nove nadstrešnice imaju osvjetljene panoe. Na taj bi se način povećala sigurnost građana Dugava i Hrelića koji tim putem idu na posao i s posla, pogotovo ako uzmemo u obzir da se tim autobusnim stajalištem služe i tražitelji azila. Prijedlog je odbijen pod naznakom da nije u prioritetima te da će se uvrstiti u sljedeću grupu prioriteta za 2022. godinu.

Vijeće JEDNOGLASNO traži informaciju zašto Hrelić nema status naselja te koji su kriteriji za dobivanje statusa naselja. Sva susjedna naselja (Jakuševac, Buzin, Dugave, Mičevec, Veliko polje…) imaju status naselja i pripadajuće mjesne odbore, no Hrelić je formalno dio naselja Dugave, iako se kao naselje pojavljuje i opstaje prije gradnje Dugava

Vijeće također traži suradnju s VMO Dugave i Vijećem gradske četvrti Novi Zagreb - istok vezano uz zamjenu postojeće nadstrešnice na autobusnom stajalištu Hrelić, linije 220 i da se zahtjev uvrsti u prioritete plana za 2022. godinu.



Ad. 12 Pitanja, prijedlozi i obavijesti

Vijeće nema dodatnih pitanja, prijedloga i obavijesti. 


Dovršeno u 20:30 sati.

Zapisnik izradila: 
Zrinka Kunić

KLASA: 026-02/21-002/1189
URBROJ:  251-06-11-903-21-2
Zagreb, 7. srpnja 2021.
  
							                    Predsjednica
						                  Vijeća Mjesnog odbora Hrelić
						
                                                                                            Miljenka Plazonić Bogdan




